Ənvər Əfəndiyev

Ənvər Zəkəriyyə oğlu Əfəndiyev () — Azərbaycan ordusunun ehtiyata buraxılmış general-leytenantı, Birinci Qarabağ müharibəsinin və İkinci Qarabağ müharibəsinin iştirakçısı, və Quru Qoşunlarının keçmiş komandanı.

 Həyatı 
Ənvər Əfəndiyev 18 noyabr 1965-ci ildə Qax rayonu Qaşqaçay kəndində anadan olub.

 Təhsili 
1983-cü ilə qədər Qax rayonu Qaşqaçay kənd orta məktəbində təhsil alıb. Elə həmin il Bakı Ali Ümumqoşun Komandanlıq Məktəbinə (indiki Heydər Əliyev adına Azərbaycan Ali Hərbi Məktəbi) daxil olmuşdur. 1987-ci ildə hərbi təhsilini uğurla başa çatdıraraq Sovet Ordusunun tərkibində Kiyev hərbi dairəsində taqım komandiri vəzifəsinə təyinat almışdır. 1998–1999-cu illərdə Azərbaycan Respublikası Silahlı Qüvvələrinin Hərbi Akademiyasını, 1999–2000-ci illərdə Türkiyə Quru Qoşunları Hərbi Məktəbini bitirmişdir.

 Hərbi xidməti 
1987–1989-cu illərdə Kiyev hərbi dairəsində taqım və bölük komandiri xidmət etdiyi müddətdə 1988-ci ildə üç aylıq müddətə Çernobıl AES-də baş vermiş qəzanın nəticələrinin aradan qaldırılmasında iştirak etmək üçün Çernobıl şəhərinə yollanıb. 1989–1992-ci illərdə Monqolustanda dislokasiya olunan Sovet qoşunlarının tərkibində bölük komandiri və taborun qərargah rəisinin müavini kimi xidmət edib. Azərbaycan Respublikası müstəqillik əldə etdikdən sonra 1992-ci ildən etibarən Azərbaycan Ordusunda xidmət edir.

Azərbaycan Ordusunda xidmətə başladığı ilk vaxtlardan etibarən Birinci Qarabağ müharibəsində Ağdam–Ağdərə istiqamətində tabor komandiri, alay komandirinin müavini kimi döyüşlərdə birbaşa iştirak edib, Birinci Qarabağ müharibəsi veteranıdır.

2000–2003-cü illərdə birləşmə komandiri, 2003–2005-ci illərdə Şəmkir Korpusu komandirinin Maddi-Texniki Təminat üzrə müavini, 2005–2008-ci illərdə Azərbaycan Silahlı Qüvvələrinin Təlim-Tədris Mərkəzində rəis müavini, 2009–2013-cü illərdə Heydər Əliyev adına Azərbaycan Ali Hərbi Məktəbində tabor komandiri, 2013–2015-ci illərdə Bərdə Korpusunun Qərargah rəisi vəzifələrində xidmət etmişdir.

24 iyun 2016-cı il tarixində Azərbaycan Respublikasının Prezidenti İlham Əliyevin imzaladığı sərəncamla general-mayor ali hərbi rütbəsinə layiq görülmüşdür.

2015-ci ildən 2020-ci ilin iyun ayına qədər Müdafiə Nazirliyinin Döyüş Hazırlığı və Hərbi Təhsil Baş İdarəsinin Döyüş Hazırlığı İdarəsinin rəisi vəzifəsində xidmət etmişdir. 2020-ci ilin iyun ayından sentyabr ayına qədər Döyüş Hazırlığı və Hərbi Təhsil Baş İdarəsinin rəisi vəzifəsini müvəqqəti icra etmişdir.

İkinci Qarabağ müharibəsinin başladığı 27 sentyabr 2020-ci il tarixindən etibarən Azərbaycan Ordusunun 6-cı (ehtiyat) ordu korpusunun komandiri kimi döyüşlərdə iştirak etmişdir. Azərbaycan Respublikası Prezidentinin 15 dekabr 2020-ci il tarixli sərəncamı ilə "Vətən uğrunda" medalına layiq görülmüşdür.

Azərbaycan Prezidenti İlham Əliyevin 23 iyul 2021-ci il tarixli sərəncamı ilə general-mayor Ənvər Əfəndiyev Azərbaycan Silahlı Qüvvələrinin Quru Qoşunlarının komandanı təyin olunmuşdur.

Azərbaycan Prezidenti İlham Əliyevin 23.11.2021-ci il tarixli sərəncamına əsasən General-mayor Ənvər Zəkəriyyə oğlu Əfəndiyevə "General-leytenant" ali hərbi rütbəsi verildi.

Azərbaycan Prezidenti İlham Əliyevin 12.01.2024-cü il tarixli sərəncamına əsasən general-leytenant Ənvər Əfəndiyev ehtiyata buraxılıb.

 Təltifləri 
  "Vətən uğrunda" medalı
  "Qubadlının azad olunmasına görə" medalı
  "Kəlbəcərin azad olunmasına görə" medalı
  "Laçının azad olunmasına görə" medalı
  "Hərbi xidmətlərə görə" medalı
  "Hərbi xidmətdə fərqlənməyə görə" II dərəcəli medalı
  "Hərbi xidmətdə fərqlənməyə görə" III dərəcəli medalı
  "Qüsursuz xidmətə görə" 1-ci dərəcəli medalı
  "Qüsursuz xidmətə görə" 2-ci dərəcəli medalı
  "Qüsursuz xidmətə görə" 3-cü dərəcəli medalı
  "Azərbaycan Respublikası Silahlı Qüvvələrinin 10 illiyi (1991–2001)" yubiley medalı
  "Azərbaycan Respublikası Silahlı Qüvvələrinin 90 illiyi (1918–2008)" yubiley medalı
  "Azərbaycan Respublikası Silahlı Qüvvələrinin 95 illiyi (1918–2013)" yubiley medalı
  "Azərbaycan Ordusunun 100 illiyi (1918–2018)" yubiley medalı
  "Qarabağ" ordeni  (07.11.2023)

 Həmçinin bax 
 Birinci Qarabağ müharibəsi
 İkinci Qarabağ müharibəsi

 İstinadlar 

Kateqoriya:Azərbaycan hərbçiləri
Kateqoriya:Azərbaycanlı hərbçilər
Kateqoriya:Azərbaycan generalları
Kateqoriya:Azərbaycanlı generallar
Kateqoriya:Azərbaycan Quru Qoşunlarının komandanları
Kateqoriya:Birinci Qarabağ müharibəsi iştirakçıları
Kateqoriya:Azərbaycan tərəfindən İkinci Qarabağ müharibəsi iştirakçıları